સ્મરણ, સંસ્મરણ, સ્મૃતિ, સંસ્મૃતિ- આ શબ્દો લાગે છે લગભગ સરખા, પણ અર્થછાયા કૈંક જુદી પડે. વળી, છે સાહિત્યિક કહેવાય એવા, તેથી દરરોજની વાતચીતમાં એમનો ઉપયોગ ખાસ થતો નથી હોતો. એ માટે એક બીજી ભાષાનો એક બીજો શબ્દ ઘણો વધારે વપરાતો હોય છે. એ ભાષા તે ફારસી, અને એ શબ્દ તે યાદ. એ પરથી યાદગાર, યાદગીરી, યાદદાશ્ત -આપણે જેને યાદદાસ્ત કહીએ છીએ. (પછી તો યાદશક્તિ જેવો શબ્દ પણ બન્યો, કે જેમાં ઉર્દૂ અને સંસ્કૃત શબ્દો ભેગા થયા.) આ બધા સંબંધિત શબ્દો ગુજરાતીમાં એવા પ્રચલિત થયેલા છે કે એ બીજે ક્યાંકથી આવ્યા છે, એવો ખ્યાલ પણ હવે રહ્યો નથી.